రాణించిన సెంట్రల్‌ బ్యాంకు
- లాభాల్లో 7% వృద్ధి
              ముంబయి : క్రితం ఆర్ధిక సంవత్సరం (2014-15) జనవరి నుంచి మార్చితో ముగిసిన నాలుగో త్రైమాసికం (క్యూ4)లో సెంట్రల్‌ బ్యాంకు ఆఫ్‌ ఇండియా రూ.174.29 కోట్ల నికర లాభాలు సాధించింది. 2013-14 ఇదే క్యూ4లో రూ.162.44 కోట్ల లాభాలు నమోదు చేసుకుంది. దీంతో పోల్చితే గత క్యూ4 లాభాల్లో 7 శాతం పెరుగుదల చోటు చేసుకుంది. నిరర్ధక ఆస్తుల వసూళ్లు పుంజుకోవడం ద్వారా మెరుగైన ఆర్ధిక ఫలితాలు ప్రకటించింది. ఒక్క మూడు, నాలుగు పెద్ద ఖాతాలు మినహా అన్నిటి నుంచి బయట పడ్డామని ఆ బ్యాంకు ఎగ్జిక్యూటివ్‌ డైరెక్టర్‌ ఆర్‌కె గోయల్‌ తెలిపారు. 2013-14లో రూ.1262 కోట్ల నష్టాలు నమోదయ్యాయన్నారు. కాగా 2014-15లో రూ.606 కోట్ల లాభాలు సాధించామని పేర్కొన్నారు. బ్యాంకు స్థూల నిరర్థక ఆస్తులు రూ.11,873 కోట్లు లేదా 6.09 శాతంగా నమోదయ్యాయి. మరోవైపు రూ.32,475 కోట్ల రుణాలను పునరుద్దరించింది. 2015-16లో తమ బ్యాంకు స్థూల నిరర్థక ఆస్తులను 5.25 శాతానికి నియంత్రించాలని లక్ష్యంగా పెట్టుకుందని గోయల్‌ తెలిపారు.
మీ స్నేహితులకు రికమెండ్ చెయ్యండి